Um næstu helgi fer fram fjölskylduhátíðin Ólafsvíkurvaka í Ólafsvík . Dagskrá hátíðarinnar hefst í kvöld , föstudagskvöld , með hoppuköstulum frá Sprelli og bryggjuballi með hljómsveitinni Allt í einu við Ólafsvíkurhöfn . Svangir þurfa ekki að örvænta við bryggjuna því Slysavarnarfélagið hyggst selja fiskisúpu á staðnum til styrktar starfi sínu . Aðaldagskrá Ólafsvíkurvöku fer síðan fram á morgun , laugardag . Efnt verður til hátíðardagskrár á Þorgrímspalli þar sem m.a. koma fram Ólöf Gígja og Aron Hannes , ungir trúbadorar úr Snæfellsbæ , Lína langsokkur og Karíus , Dívurnar þrjár og þátttakendur í hæfileikakeppni barna . Hoppukastalar verða á svæðinu og einnig markaður . Hverfagrill er loks á döfinni um kvöldið og kl. 21 skrúðganga íbúa í sjómannagarðinn þar sem haldinn verður brekkusöngur og flutt skemmtiatriði úr hverju hverfi bæjarins . Dagskrá kvöldsins lýkur síðan með bryggjuballi frá kl. 23 - 01 þar sem hljómsveitin Ungmennafélagið leikur fyrir dansi . Fleiri viðburðir fara einnig fram á morgun . Dorgveiðikeppni Sjósnæ og Landsbankans verður haldin á bryggjunni kl. 10:30 og þá verður ræst í Snæfellsjökulshlaupinu frá Arnarstapa kl. 12 . Á sunnudaginn fer fram messa í Ólafsvíkurkirkju kl. 14 og um kvöldið Vesturlandsslagur Víkings og ÍA í Pepsi deildinni á Ólafsvíkurvelli kl. 20 . Söfn , veitingahús og aðrar verslanir í Ólafsvík verða með lengdan opnunartíma yfir helgina . Búast má við mikilli stemningu í bænum en þetta er í þriðja sinn sem Ólafsvíkurvaka er haldin .